
  Kapitola 1


  Keď sa to narodilo, bolo to len také biele nič, do hrsti sa to zmestilo; ale keďže to malo pár čiernych ušísk a vzadu chvostík, uznali sme, že to je pes, a pretože sme si priali mať psie diev­čatko, dali sme mu meno Dášenka.


  Kým to bolo biele nič, bolo to slepé, bez očí a čo sa nožičiek týka, malo to dva páry čohosi, čo by sa možno s trochou pred­sta­vi­vosti dalo nazvať no­žič­kami; a keďže my sme pred­sta­vi­vosť mali, malo to aj nožičky, hoci ešte za mnoho nestáli. Kdeže, stáť sa na nich nedalo, také boli vratké a slabučké, a s chôdzou vám boli ešte len starosti. Keď sa do toho Dášenka poriadne obula (aj keď ona sa neobula, skôr si na to vykasala rukávy), (pres­nej­šie povedané, ani rukávy si ne­vy­ka­sala, ale si len, ako sa hovorí, napľula do dlaní), (ale pochopte, že ona si nemohla naozaj pľuvnúť do dlaní, pretože ešte pľuvať nevedela a dlane mala také maličké, že by si do nich ani ne­tra­fila), skrátka, keď sa do toho Dášenka poriadne dala, do­ko­tú­ľala sa za pol dňa od maminej zadnej nohy k maminej prednej nohe, pričom sa cestou trikrát nakŕmila a dvakrát vyspala. Spať a jesť vedela totiž hneď od na­ro­de­nia, to sa učiť nemusela. Aj preto to robila horlivo po celý boží deň, a myslím, že aj v noci, keď sa na ňu nikto ne­po­ze­ral, spala rovnako sve­do­mito ako cez deň – také to bolo usilovné šteňa.


  Okrem toho vedela pišťať; ale ako šteňa piští, to na­kres­liť ne­do­ká­žem a ukázať by som vám to tiež nemohol, pretože na to nemám dosť tenký hlas. Aj mľaskať, kým sala mamino mliečko, vedela Dášenka od na­ro­de­nia, ale viac už nič. Ako vidíte, nedalo sa s ňou najprv veľa roz­prá­vať, no jej mamičke (volá sa Iris a je to hru­bo­srstá fox­te­ri­érka) to stačilo. Celý deň sa mala so svojím bábätkom Dášenkou o čom roz­prá­vať a čo si šuškať, oňu­chá­vala ju, boz­ká­vala a lízala, čistila a umývala jazýčkom, česala a hladkala, kolísala ju, kŕmila ju, starala sa o ňu, strážila ju, svoje vlastné huňaté telíčko jej pod­stie­lala namiesto vankúša, a to sa to, páni, Dášenke spalo! Nuž, tomu sa hovorí ma­te­rin­ská láska a u ľudských mamičiek je to tiež tak, však vy viete. Lenže ľudské mamičky dobre vedia, čo a prečo robia. Taká psia mamička to však nevie, iba cíti, že jej to príroda káže. „Haló, psie paničky,“ káže hlas prírody, „pozor, kým je to vaše maličké slepé a slabé, pokiaľ sa to nevie samo brániť, ba ani sa schovať alebo volať o pomoc, nesmiete sa od neho ani pohnúť, to vám hovorím; musíte ho strážiť, brániť ho vlastným telom a keby sa blížil niekto po­doz­rivý, hrr na neho, tak, a za­hr­dúste ho!“


  Iris to všetko brala strašne doslovne a keď sa pri­blí­žil jeden po­doz­rivý advokát, bežala ho za­šliap­nuť a roztrhla mu nohavice; a keď sa blížil jeden spi­so­va­teľ (istý Josef Kopta), chcela ho, ako sa patrí, za­hr­dú­siť a pohrýzla ho do nohy, navyše jednej ženskej osobe roz­tr­hala celé šaty, ba vrhala sa útočne aj na úrad­ní­kov, ako je poštár, smetiar, elek­tri­kár a ten pán, čo má na starosti plyn. Okrem toho ohro­zo­vala množstvo verejne činných osôb, driapala sa na jedného poslanca, mala akési ne­do­ro­zu­me­nia aj so stráž­ni­kom, a vďaka svojej os­tra­ži­tosti a bo­jov­nosti uchrá­nila svojho je­di­ná­čika od všetkých úkladov, ne­pria­te­ľov a zloby sveta. Taká psia mamička naozaj nemá ľahký život, ľudí je totiž veľa a všetkých pohrýzť nemôže.


  V deň, keď Dášenka osla­vo­vala de­sať­dňové výročie svojho života, pri­ho­dila sa jej prvá veľká udalosť: keď sa ráno pre­bu­dila, s úžasom zistila, že vidí – zatiaľ len na jedno oko, ale ono aj jedno oko je, aby som tak povedal, veľký krok do sveta. Tak ju to prek­va­pilo, že vyštekla a toto pamätné štek­nu­tie bolo jej úvodom do psej reči, ktoré sa volá štekanie. Dnes už Dášenka vie nielen hovoriť, ale aj nadávať a naháňať hrôzu; ale vtedy len tak vykríkla, ako keď nôž skĺzne po tanieri.


  Hlavné však bolo to nové oko. Dovtedy musela Dášenka hľadať len ňufákom, kde má mamička tie dobré gombíky, čo z nich prýšti mliečko; a keď sa pokúšala liezť, musela pred sebou strkať svoj čierny a lesklý nos, aby na­hma­tala, čo je pred ňou. A, ľudia, také oko, aj keď je len jedno, je zna­me­nitý vynález: len sa pozrieš a vieš, aha, tu je stena, tuto akási priepasť a to biele, to je mama. A keď chceš spať, očko sa zavrie a dobrú noc, majte ma radi. A čo keby sme sa teraz znova zobudili? Otvára sa jedno oko, a aha, otvára sa aj druhé, chvíľu žmúri a potom sa otvorí celé; a Dášenka sa od tej chvíle pozerá na svet dvoma očami a aj dvoma očami spí, takže nemusí vyspávať tak dlho a môže viac času venovať tomu, aby sa naučila sedieť a chodiť a všeličo iné dôležité pre život. A to je teda pokrok.


  V tej chvíli sa ozval opäť hlas prírody a kázal: „Dášenka, keď už máš očká, dívaj sa pred seba a skús chodiť.“ Dášenka teda pohla uškom, akože počuje a rozumie, a skúsila chodiť. Najskôr vysunula pravú prednú nôžku dopredu, ale čo teraz? „Teraz polož dopredu ľavú zadnú,“ na­po­ve­dal jej hlas prírody. Sláva, podarilo sa. „A teraz tú druhú zadnú,“ radil hlas prírody, „zadnú, hovorím, zadnú, nie prednú! Ach, Dášenka, ty hlúpa, veď si nechala ešte jednu nôžku vzadu! Počkaj, nemôžeš ísť ďalej, pokiaľ si ju ne­pri­tiah­neš; tú pravú zadnú si zastrč pod zadoček, hovorím! Nie, to nie je nožička, to je chvostík, chvos­tí­kom sa chodiť nedá. To si pamätaj, Dášenka, chvostík ťa nemusí zaujímať, ten ide za no­žič­kami sám. Tak čo, máš všetky labky po­hro­made? No sláva, a teraz znova: vysunúť pravú prednú, hlavu trochu vyššie, aby tam bolo miesto pre nožičky, tak, dobre, teraz ľavú zadnú a teraz pravú zadnú (ale nie tak ďaleko od tela, Dášenka, pod seba ju musíš dať, pod seba, aby sa ti bruško po zemi ne­šú­chalo), tak, a teraz ľavú prednú, výborne, vidíš, ako to ide. Teraz si na chvíľku oddýchni, a zase znova: jedna – dva – tri – štyri, hlavu hore, jedna – dva – tri – štyri.“

